Стотарка за смяна на гуми пред блока и хотел – 1den.BG
Tрета седмица се извиват опашки пред гумаджийниците. Уплашени от идващото лошо време, по-закъснелите шофьори се тълпят още преди сервизите да са отворили врати, за да минат по-бързо.
Красимир от най-големия квартал на София – „Люлин“, е бил предвидлив и се наредил от 7.00 часа пред един от сервизите в 8-а част на жилищния комплекс. Ще даде около 220 лева за четири китайски, но нови 14-цолови гуми. Следващият по големина диаметър е с 40 лева по-скъп, а за 16 цола гумите стъпват на 80 лева на брой. Ако искате реномирана марка, ще трябва да се бръкнете по-дълбоко в джоба. Тук цените започват от 340 лева за четири гуми 14 цола до 600 лева за 16-ките.
„Мераклии за поизносени и евтини галоши има, но все по-малко“, разказва собственикът на центъра Антон Церов. „Търсят евтино, но ново. Препоръчваме им да ги карат основно градско, а да не се пускат към Витоша. Иначе задължително им продавам с отстъпка вериги“, казва Церов.
Търговията онлайн на гуми се развива добре. По-съобразителните поръчват с отстъпка от специализирани сайтове. Там цените са по-тънки с 10 до 30%, но цената е без монтаж. При покупка от разстояние е добре да се информираме за година на производство и индексите за скорост и натоварване. При покупка втора ръка обаче няма никаква гаранция при какви условия са съхранявани и как са използвани.
Иначе подмяната на летните със зимни е поне 20 лева за нисък цолаж и без кривини по джантите и се увеличава с 2 лева на цол, пише „Монитор“. Мобилните сервизи вече не са новост в големите градове. Срещу 60 лева монтажът и балансът стават на паркинга пред блока.
Правилното съхранение на летните гуми също е от значение. Сервизите вече масово предлагат и хотел за гуми. Удължаването на експлоатационния им живот се постига, като ги предпазвате срещу влага, химикали и ултравиолетови лъчи, съветват експерти. Със сигурност мястото им не е в близост до котлите от централната отоплителна система на сградата, защото жегата има неблагоприятен ефект върху каучуковите съединения. Цената да наемете „стая“ за гумите ви за един сезон ще ви струва между 40 и 60 лева на сезон.
Мъж стрелял с газов пистолет по протестиращите снощи в Перник